**Ministru kabineta rīkojuma projekta**

**“Par nacionālo interešu objekta statusa noteikšanu Daugavas stadiona teritorijai”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta 2015.gada 11.novembra rīkojums Nr.714 “Par konceptuālo ziņojumu “Par Daugavas stadiona (Rīgā) teritorijas revitalizācijas programmas “Kultūras un sporta kvartāla izveide Grīziņkalna apkaimē” īstenošanu”;
2. Ministru kabineta 2016.gada 9.februāra rīkojuma Nr.130 “Par konceptuālo ziņojumu “Par Eiropas Savienības fondu Darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” 3.punkts;
3. Deklarācijas par Māra Kučinska vadītā Ministru kabineta iecerēto darbību 70.punkts – *Laikus sagatavosim XXVI Vispārējo latviešu dziesmu un XVI Deju svētku programmu un nodrošināsim veiksmīgu to norisi. Sadarbībā ar Rīgas domi veiksim infrastruktūras atjaunošanu, sagatavojot svētku norisei atbilstošu mūsdienīgu nacionālo stadionu un Mežaparka estrādi*;
4. Teritorijas attīstības plānošanas likuma (turpmāk – Likums) 7.panta pirmās daļas 11.punkts un 17.panta pirmā un otrā daļa.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Daugavas stadiona (Rīgā) teritorijas revitalizācijas programmas “Kultūras un sporta kvartāla izveide Grīziņkalna apkaimē” (turpmāk – Programma) ietvaros plānots veikt projektu kopumu, kura mērķis ir Daugavas stadiona degradētās teritorijas (10,6 ha platībā) revitalizācija Grīziņkalnā, Rīgas pilsētas administratīvajā teritorijā. Programma ir izstrādāta saskaņā ar Eiropas Komisijā apstiprinātās 2014.–2020.gada plānošanas perioda Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa (turpmāk – 5.6.1.SAM) “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ietvaros plānotajām atbalstāmajām darbībām. Programmas ietvaros plānots attīstīt mūsdienīgu un sabiedrībai pieejamu multifunkcionālu Kultūras un sporta kvartālu Daugavas stadiona teritorijā un ar to saistītajā infrastruktūrā.Ar Ministru kabineta 2015.gada 11.novembra rīkojumu Nr.714 “Par konceptuālo ziņojumu “Par Daugavas stadiona Rīgā teritorijas revitalizācijas programmas „Kultūras un sporta kvartāla izveide Grīziņkalna apkaimē” īstenošanu” tika nolemts atbalstīt konceptuālajā ziņojumā ietverto Programmas koncepciju. Ar Ministru kabineta 2016.gada 9.februāra rīkojuma Nr.130 “Par konceptuālo ziņojumu “Par Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” 3.punktu tika nolemts atbalstīt Grīziņkalna Kultūras un sporta kvartāla attīstības stratēģijā (turpmāk – Stratēģija) ietvertos teritorijas attīstības risinājumus un noteikt valsts sabiedrību ar ierobežotu atbildību “Kultūras un sporta centrs “Daugavas stadions”” (turpmāk – Kapitālsabiedrība) par atbildīgo institūciju Stratēģijas īstenošanā. Papildus 7`092`598 EUR nacionālajam līdzfinansējumam Programmas īstenošanai plānots piesaistīt Eiropas Reģionālā attīstības fonda finansējumu aptuveni 40`191`397 EUR apmērā. Daugavas stadionam (kā nekustamajam īpašumam) ar Ministru kabineta 2010.gada 30.decembra rīkojumu Nr.777 “Par nacionālās sporta bāzes statusa piešķiršanu Daugavas stadionam” ir piešķirts nacionālās sporta bāzes statuss, kas liecina par šīs teritorijas īpašo statusu. Nacionālās sporta bāzes statuss tiek piešķirts, lai radītu apstākļus Latvijas sportistu sagatavošanai startiem olimpiskajās spēlēs, pasaules un Eiropas čempionātos un citās sporta sacensībās, kā arī starptautisku sporta sacensību norisei Latvijā. Saskaņā ar likuma “Par nacionālās sporta bāzes statusu” 5. pantu, lai iegūtu nacionālās sporta bāzes statusu, sporta bāzei jāspēj nodrošināt regulāru valsts nacionālo izlašu dalībnieku treniņprocesu un jābūt piemērotai pasaules vai Eiropas čempionātu, to posmu, kausu izcīņas un kvalifikācijas sacensību rīkošanai. Tādējādi, ņemot vērā savu funkciju, Daugavas stadions ir uzskatāms par nozīmīgu sporta objektu visas valsts mērogā. Tādejādi, īstenojot Programmu, ir svarīgi nodrošināt treniņprocesu un sacensību nepārtrauktību. Savukārt, lai nodrošinātu funkcionālo nepārtrauktību, konkrētu objektu izbūvi vai pārbūvi, ir svarīgi paredzētos darbus veikt secīgi un pēc iepriekš sagatavota plāna. Būtiska Daugavas stadiona funkcija ir arī Dziesmu un deju svētku (gan vispārējo, gan skolēnu) deju koncertu norise. Dziesmu un deju svētku likuma 3.panta pirmā daļa nosaka, ka Dziesmu un deju svētki ir unikāla Latvijas kultūras tradīcija un latviešu nacionālās identitātes sastāvdaļa, tādējādi tos definējot kā nacionālo vērtību. 2008.gadā Dziesmu un deju svētki tika iekļauti UNESCO Reprezentatīvajā cilvēces nemateriālā kultūras mantojuma sarakstā. Turklāt Daugava stadionu veidojošie nekustamie īpašumi atrodas Rīgas vēsturiskā centra aizsardzības zonā, savukārt Rīgas vēsturiskais centrs ir iekļauts UNESCO pasaules mantojuma sarakstā. Dziesmu un deju svētku likuma 6.panta trešā daļa paredz, ka Dziesmu un deju svētku laikā kopmēģinājumu un koncertu norises vietas nodrošina valsts. Ņemot vērā svētku norisei nepieciešamo infrastruktūru un atbilstošu alternatīvu trūkumu nacionālā mērogā, jau kopš 1955.gada Daugavas stadions ir bijis Dziesmu un deju svētku koncertu un mēģinājumu norises vieta un ir faktiski neaizstājams svētku norisē.  Ņemot vērā Daugavas stadiona valstisko nozīmīgumu un sabiedrības rezonansi, pastāv risks, ka var tik ierosināta tiesvedība no trešo personu puses ar mērķi apturēt būvniecību. Šāda tiesvedība būvniecību var apturēt uz vairākiem gadiem, kas nav pieļaujams, jo, lai nodrošinātu Dziesmu un deju svētku dalībnieku vajadzībām atbilstošu infrastruktūru un palielinātu tribīnēs izvietojamo skatītāju sēdvietu daudzumu, Programmas ietvaros līdz Latvijas valsts simtgades (2018.gada) Dziesmu un deju svētkiem obligāti jāveic Daugavas stadiona tribīņu pārbūve. Kā piemēru var minēt situāciju, kad ar šādu problēmu saskārušies elektrotīklu pārvades savienojuma “Kurzemes loks” būvnieki, jo būvniecības laikā ierosinātas vairākas tiesvedības (ierosinātāji ir personas, kuras nav zemes īpašnieki objekta būvniecības teritorijā). Būvniecības likuma 15.panta septītā daļa noteic, ka nacionālā interešu objekta būvniecībai izdotas būvatļaujas apstrīdēšana vai pārsūdzēšana neaptur būvniecības darbību. Tā kā elektrotīklu pārvades savienojumam “Kurzemes loks” Ministru kabinets noteicis nacionālo interešu objekta statusu, būvniecības darbi šajā objektā turpinās. Teritorijas attīstības plānošanas likuma (turpmāk – Likums) 1.panta 7.punkts nosaka, ka nacionālo interešu objekti – teritorijas un objekti, kas nepieciešami būtisku sabiedrības interešu nodrošināšanai, dabas resursu aizsardzībai un ilgtspējīgai izmantošanai. Savukārt Likuma 7.panta pirmās daļas 11.punktā noteikts, ka Ministru kabinets nosaka, izveido un apstiprina nacionālo interešu objektus un to izmantošanas nosacījumus, ja citos likumos nav paredzēts citādi. Likuma 10. panta pirmajā daļā noteikts, ka nozaru ministrijas sagatavo priekšlikumus un normatīvajos aktos noteiktajā kārtībā tos virza nacionālo interešu objektu noteikšanai, un, ja nepieciešams, izstrādā tematiskos plānojumus. Likuma 17. pantā noteikts, ka priekšlikumu par nacionālo interešu objektu izveidošanu sagatavo un normatīvajos aktos noteiktajā kārtībā virza apstiprināšanai Ministru kabinetā attiecīgās nozares ministrija sadarbībā ar vietējām pašvaldībām, kuru teritoriju ietekmēs nacionālo interešu objekts. Ņemot vērā Daugavas stadiona nozīmīgumu nacionālās vērtības – Dziesmu un deju svētku, norisē, kā arī sporta attīstībā nacionālā mērogā, Daugavas stadiona teritorija atbilst Teritorijas attīstības plānošanas likumā noteiktajiem valsts interešu objekta kritērijiem. Dziesmu un deju svētku padomes 2015.gada 10.decembra sēdē, izskatot jautājumu par Daugavas stadiona atjaunošanu, tika nolemts (prot. Nr.18, 2.§, 4.punkts) ierosināt Izglītības un zinātnes ministrijai (turpmāk – IZM) sagatavot Ministru kabineta rīkojuma projektu par nacionālā interešu objekta statusa noteikšanu. Ievērojot minēto, kā arī, lai savlaicīgi sagatavotu nepieciešamo infrastruktūru 2018.gada Dziesmu un deju svētku norisei, nodrošinātu Programmas īstenošanu noteiktajos termiņos, kā arī nodrošinātu Daugavas stadiona kā nacionālās sporta bāzes darbības nepārtrauktību, IZM ierosina noteikt (apstiprināt) nacionālo interešu objekta statusu Daugavas stadiona teritorijai – nekustamo īpašumu Augšielā 1, Rīgā (kadastra numurs 0100 037 0172) un Augšielā 3, Rīgā (kadastra numurs 0100 037 2003) (turpmāk – Nekustamie īpašumi) robežās. Atbilstoši Likuma 17.panta pirmajai daļai nozares ministrija priekšlikumā par nacionālo interešu objekta statusu cita starpā ietver ietekmes uz vidi novērtējuma rezultātus. Pamatojoties uz likuma “Par ietekmes uz vidi novērtējumu” 3.2pantu un 2.pielikuma (Darbības, kurām nepieciešams sākotnējais izvērtējums) 10.2.apakšpunktu un Ministru kabineta 2015.gada 13.janvāra noteikumiem Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību”, IZM (Kapitālsabiedrība) ir organizējusi paredzētās ieceres sākotnējās ietekmes uz vidi novērtējumu. Vides pārraudzības valsts birojs 2016.gada 26.maijā pieņēma lēmumu Nr.159, ar kuru nolemts nepiemērot ietekmes uz vidi novērtējuma procedūru Kapitālsabiedrības ierosinātajai darbībai – Daugavas stadiona teritorijas pārbūvei Nekustamajos īpašumos. Papildus minētam Rīgas domes Pilsētas attīstības departaments 2016.gada 29.marta vēstulē Nr.DA-16-1950-nd ir sniedzis konceptuālu saskaņojumu nacionālo interešu objekta statusa noteikšanai Daugavas stadiona teritorijai – Nekustamo īpašumu robežās. Ievērojot minēto, IZM ir izstrādājusi Ministru kabineta rīkojuma projektu “Par nacionālo interešu objekta statusa noteikšanu Daugavas stadiona teritorijai” (turpmāk – Rīkojuma projekts), kurš paredz saskaņā ar Likuma 7.panta pirmās daļas 11.punktu un 17.panta pirmo un otro daļu noteikt (apstiprināt) nacionālo interešu objekta statusu Daugavas stadiona teritorijai – Nekustamo īpašumu robežās. Atsevišķa nacionālo interešu objekta aizsargjosla netiek noteikta. |
| 3. | Projekta izstrādē iesaistītās institūcijas | IZM un Kapitālsabiedrība. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Grīziņkalna kvartāla tuvējo apkārtņu iedzīvotāji, Dziesmu un deju svētku dalībnieki un apmeklētāji, sportisti, Kultūras un sporta kvartāla apmeklētāji. |
| 2. | Tiesiskā regulējuma ietekme uz tautsaimniecību un administratīvo slogu | Grīziņkalna apkaimes sociālekonomiskās vides uzlabošana, palielinot apkaimes iedzīvotājiem kultūras un sporta aktivitāšu pieejamību.Privāto investīciju piesaiste Grīziņkalna apkaimē, attīstot tās funkcionālo aktivitāti.Projekts nerada papildus administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Jautājums par nacionālo interešu objekta statusa noteikšanu Daugavas stadiona teritorijai (Nekustamo īpašumu robežās) tika izskatīts Dziesmu un deju svētku padomē 2015.gada 10.decembra sēdē. Saskaņā ar Ministru kabineta 2012.gada 27.aprīļa rīkojumu Nr.200 “Par Dziesmu un deju svētku padomes sastāvu” Dziesmu un deju svētku padomes sastāvā darbojas dažādi kultūras nozaru pārstāvji, nevalstisko organizāciju pārstāvji, Latvijas Pašvaldību savienības pārstāvis, kā arī citas personas, kas pārstāv plašu sabiedrības loku, tādējādi nodrošinot sabiedrības līdzdalību. Tāpat sabiedrība tika iesaistīta, izstrādājot Ministru kabineta 2010.gada 30.decembra rīkojumu Nr.777 “Par nacionālās sporta bāzes statusa piešķiršanu Daugavas stadionam”, Ministru kabineta 2015.gada 11.novembra rīkojumu Nr.714 “Par konceptuālo ziņojumu “Par Daugavas stadiona Rīgā teritorijas revitalizācijas programmas “Kultūras un sporta kvartāla izveide Grīziņkalna apkaimē” īstenošanu”, Ministru kabineta 2016.gada 9.februāra rīkojumu Nr.130 “Par konceptuālo ziņojumu “Par Eiropas Savienības fondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ieviešanu” un Ministru kabineta 2016.gada 29.marta noteikumus Nr.188 “Darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas noteikumi”. Ņemot vērā to, ka Ministru kabineta rīkojuma projekts pēc būtības ir saistīts ar iepriekšminēto pieņemto lēmumu īstenošanu un tādēļ papildus sabiedrības iesaiste nebija nepieciešama.  Papildus minētajam būvniecības ieceres īstenošanas stadijā sabiedrība vēl tiks informēta atbilstoši Būvniecības likuma 14. panta noteikumiem. |
| 2. | Sabiedrības līdzdalība projekta izstrādē |  Jautājums par nacionālo interešu objekta statusa noteikšanu Daugavas stadiona teritorijai (Nekustamo īpašumu robežās) tika izskatīts Dziesmu un deju svētku padomē 2015.gada 10.decembra sēdē. Teritorijas attīstības plānošanas likuma 17.panta trešā daļa nosaka, ka gadījumā, ja netiek piemērots ietekmes uz vidi novērtējums, attiecīgās nozares ministrija Ministru kabineta noteiktajā kārtībā organizē sabiedrības informēšanu par priekšlikumus. IZM ir organizējusi paredzētās ieceres sākotnējās ietekmes uz vidi novērtējumu, kas ietver sabiedrības informēšanu. Proti, informācija par plānoto darbību saskaņā ar Ministru kabineta 2015.gada 13.janvārā noteikumu Nr.18 “Kārtība, kādā novērtē paredzētās darbības ietekmi uz vidi un akceptē paredzēto darbību” 9. un 10.punktu tika publicēta Valsts vides dienesta mājaslapā internetā. Informācija par Vides pārraudzības valsts biroja 2016.gada 26.maija lēmumu Nr.159 “Par ietekmes uz vidi novērtējuma procedūras nepiemērošanu” ir publicēta Vides pārraudzības valsts biroja mājaslapā internetā. Papildus minētam informācija par plānoto nacionālā interešu objekta statusa noteikšanu no IZM puses tika sniegta arī 2016.gada 15.jūlija sanāksmē ar vairāk nekā 20 nevalstiskajām sporta organizācijām, kurā tika apspriestas Daugavas stadiona teritorijā attīstāmo sporta objektu funkcijas. |
| 3. | Sabiedrības līdzdalības rezultāti |  Nacionālo interešu objekta statusa noteikšanu Daugavas stadiona teritorijai (Nekustamo īpašumu robežās) ir atbalstījusi gan Dziesmu un deju svētku padome (Padomes sēdē piedalījās arī nevalstisko organizāciju pārstāvji), gan Rīgas domes Pilsētas attīstības departaments. Priekšlikumi un ieteikumi sabiedrības līdzdalības rezultātā netika saņemti. |
| 4. | Cita informācija | Nav |

*Anotācijas III, IV, V un VII sadaļa – Ministru kabineta rīkojuma projekts šīs jomas neskar.*

Iesniedzējs:

Aizsardzības ministrs,

izglītības un zinātnes ministra

pienākumu izpildītājs Raimonds Bergmanis

Vīzē:

Valsts sekretāre Līga Lejiņa

26.07.2016 10:28

1820

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv